คณะแพทยศาสตร์ศิริราชพยาบาล ยืนยัน คลิปเสียงหมอศิริราชแนะนำให้กินยาเขียวเพื่อรักษาโควิด-19 ไม่เป็นความจริง
ศูนย์ต่อต้านข่าวปลอม เผยแพร่ข้อมูลกรณีมีคลิปเสียงปรากฎในสื่อออนไลน์โดยอ้างว่าเป็นคลิปเสียงหมอศิริราชแนะนำให้กินยาเขียวเพื่อรักษาโรคโควิด-19 ศูนย์ต่อต้านข่าวปลอมจึงตรวจสอบข้อเท็จจริงจากคณะแพทยศาสตร์ศิริราชพยาบาลแล้วพบว่าเป็นข้อมูลเท็จ ชี้แจงว่าเสียงดังกล่าวไม่ใช่เสียงของคณบดีคณะแพทยศาสตร์ศิริราชพยาบาลและเป็นข่าวเก่าที่เคยมีการส่งต่อแล้ว การใช้ยาเขียวในการรักษาโรคเป็นองค์ความรู้ทางด้านการแพทย์แผนไทยที่ใช้กระทุ้งไข้ หัด อีสุกอีใส อีกทั้งยาเขียวยี่ห้อดังกล่าวไม่มีการบอกสูตรยาที่แน่นอนและยังไม่มีข้อมูลด้านประสิทธิผลและความปลอดภัยในผู้ป่วย ดังนั้นจึงไม่สามารถใช้รักษาโรคโควิด-19 ได้ พร้อมขอให้ประชาชนอย่าหลงเชื่อและไม่ส่งหรือแชร์ข้อมูลต่อในช่องทางสื่อสังคมออนไลน์